Diari Oficial de la Generalitat Valenciana


Sumari del DOGV 9634, del 07-07-2023 (2023/6855)

RESOLUCIÓ de 18 de maig de 2023, del director general de Qualitat i Educació Ambiental, per la qual es formula informe d'impacte ambiental del Projecte d'inversions estratègiques encaminades a reduir el consum d'aigua i energia i millorar la gestió del reg, del terme municipal de Jacarilla. Expedient: (2635305) 51/2023/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9634

Data del DOGV
:   07-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6855


Data del document
:   18-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 18 de maig de 2023, del director general de Qualitat i Educació Ambiental, per la qual es formula informe d'impacte ambiental del Projecte d'inversions estratègiques encaminades a reduir el consum d'aigua i energia i millorar la gestió del reg, del terme municipal de Jacarilla. Expedient: (2635305) 51/2023/AIA. [2023/6855]  
  
«Informe d'impacte ambiental  
Expedient: (2635305) 51/2023/AIA.  
Títol: Inversions estratègiques encaminades a reduir el consum d'aigua i energia i millorar la gestió del reg.  
Titular: Comunitat de Regants Fuensanta de Jacarilla.  
Òrgan substantiu: (206/2022) Ajuntament de Jacarilla.  
Localització: Jacarilla, Orihuela.  
  
Tramitació administrativa  
El 12 de maig de 2022, l'Ajuntament de Jacarilla remet a aquest òrgan ambiental memòria i estudi d'impacte ambiental del projecte objecte d'aquesta valoració ambiental a l'efecte de l'inici del procediment d'avaluació d'impacte ambiental.  
En data 25 de maig de 2022, es requereix a l'òrgan substantiu la sol·licitud del promotor d'avaluació d'impacte ambiental pel tràmit simplificat, sol·licitud que va ser remesa en data 26 de maig de 2022.  
  
El 10 d'octubre de 2022, es requereix a l'òrgan substantiu la remissió del projecte tècnic, ja que es considera la memòria remesa insuficient per a valorar l'abast de l'actuació pretesa, requeriment que és atés en data 27 de febrer de 2023.  
El 9 de març de 2023, s'inicia el tràmit de consultes establit en l'article 46 de la Llei 21/2013, d'avaluació ambiental. Es van realitzar les consultes següents:  
- Ajuntaments: Los Montesinos, Orihuela, S. Miguel de Salinas.  
- Servei de Vida Silvestre.  
- Direcció Territorial d'Educació, Investigació, Cultura i Esport d'Alacant.  
En data de 5 d'abril de 2023, els serveis tècnics municipals de l'Ajuntament de S. Miguel de Salinas emeten informe en el qual s'indica que si bé part de la superfície reguívola se situa en aqueix terme municipal, no es realitzarà cap obra en aquest, per la qual cosa no és procedent emetre informe sobre si el projecte pot causar impactes ambientals significatius.  
El 14 d'abril de 2023, el Servei de Cultura i Esports del Servei Territorial de Cultura i Esport d'Alacant emet un informe tècnic en què s'assenyala que han sigut consultades les bases de dades relatives al patrimoni cultural i no s'han trobat afeccions directes o indirectes a aquest tipus de béns en cap de les seues categories de protecció i naturalesa. Les actuacions previstes són sobre infraestructures existents, per la qual cosa únicament seria convenient incloure com a mesura correctora el seguiment arqueològic dels moviments de terra en actuacions sense precedents.  
El 28 de març de 2023, el Servei de Vida Silvestre, competent en biodiversitat, emet informe en què s'indica que el projecte no s'ubica en espais de la Xarxa Natura 2000. Tampoc resultaran afectades microreserves de flora, reserves de fauna i espais inclosos en plans de recuperació d'espècies protegides. Consultada la cartografia interna d'hàbitats a escala 1:50.000, s'observa que en l'àrea no es troben hàbitats protegits de l'annex IV del Decret 70/2009, de 22 de maig, pel qual es crea i regula el Catàleg valencià d'espècies de flora amenaçades i es regulen mesures addicionals de conservació.  
Consultat el Banc de Dades de Biodiversitat, es localitzen en l'àmbit les espècies prioritàries Circaetus gallicus (àguila marcenca) i Bubo bubo (gran duc). El projecte no afectarà zones de nidificació d'àguila marcenca, mentre que pot afectar les zones de nidificació de gran duc. No obstant això, atesos els hàbits nocturns de l'espècie, no es preveuen afeccions.  
Assenyala l'informe la necessitat de realitzar un inventari previ de fauna mitjançant treball de camp.  
Respecte al calendari d'obres, aquestes hauran de realitzar-se dins del període comprés entre els mesos de febrer a juliol, ambdós inclosos. Amb la finalitat de protegir l'espècie gran duc, no es podran fer treballs nocturns.  
Respecte a les mesures compensatòries proposades en basses, es recomana l'aplicació del manual tècnic de conservació i restauració de punts d'aigua per a la biodiversitat disponible en el web de la Conselleria d'Agricultura, Desenvolupament Rural, Emergència Climàtica i Transició Ecològica.  
Els informes emesos proporcionen suficients elements de judici per a resoldre, per la qual cosa es prossegueix amb el procediment.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
La Comunitat de Regants (CR) Fuensanta de Jacarilla gestiona 871 ha de regadiu als termes municipals de Jacarilla, Orihuela, San Miguel de Salinas i Los Montesinos. Els recursos s'obtenen del riu Segura i del transvasament Tajo-Segura a través de l'embassament de la Pedrera que, al seu torn, rep recursos de la dessaladora de Torrevieja. L'entitat de reg presenta unes necessitats totals d'aigua de 6.556 m³/ha i any, la qual cosa suposa un volum anual de 5.504.943 m³/any. El volum anual de concessió és de 3.949.666 m³/any i presenta un dèficit d'entre 1.787.094 a 3.066.258 m³/any.  
La superfície reguívola es compon de dos sectors de reg per degoteig (1 i 2) que representen el 58,33 % de la zona reguívola, zona mitjana amb el 15,49 % de la zona reguívola i zona alta amb el 26,19 % de la zona reguívola. Actualment, hi ha tres punts d'emmagatzematge d'aigua: el depòsit cota 20, que rep l'aigua procedent del riu Segura i s'utilitza per al bombament de l'aigua rebuda; el depòsit cota 70, que rep l'aigua de l'anterior i proveeix tota la comunitat de regants, i la bassa de Cabezo Rajado que, a més de permetre l'increment de la capacitat d'emmagatzematge, rep les aigües del transvasament Tajo-Segura.  
La problemàtica principal que actualment pateix la CR és l'obsolescència de les instal·lacions, amb continus trencaments de canonades, deficient capacitat de filtratge, dèficit de pressió en els sectors de reg per degoteig, dèficit de recursos hídrics, problemes d'emmagatzematge d'aigua. Per això, es promou un projecte de millora del regadiu a fi d'obtindre nous recursos, millorar la gestió i modernitzar les estructures obsoletes. A més, promou la modernització del regadiu amb canvi del sistema de reg a reg localitzat en els denominats sectors 3 i 4, amb una superfície de 150 ha. El projecte no preveu la transformació de parcel·les de secà a regadiu.  
Per a això, es proposa:  
- Utilitzar les aigües depurades de l'EDAR de Jacarilla-Bigastro mitjançant la seua connexió amb la séquia de reg de la CR.  
- Instal·lació de planta solar fotovoltaica flotant d'autoconsum sense excedents en la bassa Vistabella amb una potència instal·lada de 720,9 kWp.  
- Implantació d'un sistema de monitoratge i control i un sistema de gestió integral.  
- Renovació parcial de la xarxa primària (xarxa d'alta pressió) i de la conducció que connecta el depòsit de cota 70 a la bassa de Cabezo Rajado.  
- Instal·lació de grup de bombament per a l'ompliment de la bassa de Cabezo Rajado i conduccions que permeten transvasar l'aigua des de la bassa Vistabella fins a la bassa de Cabezo Rajado, a fi de disposar d'un nivell d'aigua suficient en la bassa per a permetre el reg dels sectors de bombament per gravetat sense recórrer a bombaments.  
- Millorar el filtratge de l'aigua de reg mitjançant la instal·lació de nous filtres de malla i arena.  
- Millorar l'accés a la bassa de Cabezo Rajado mitjançant formigonada i millora del camí d'accés.  
- Demolició i nova construcció de la seu de la comunitat de regants situada en el nucli urbà de Jacarilla.  
- Instal·lació de reixes de desbast en la captació del riu Segura.  
- Modernització dels sectors 3 i 4 de la CR mitjançant la instal·lació de bombes en una arqueta contigua a la bassa de cota 70, on es troba actualment la nau de degoteig. S'instal·larà una canonada d'impulsió en PEAD DN 630 PN10 des de la bassa Vistabella fins a la bassa de Cabezo Rajado i s'instal·laran canonades de PE 100 amb diàmetres compresos entre 40 i 450 mm, així com les seues corresponents ventoses i desaigües. S'instal·laran un total d'unes 109 casetes d'hidrants monousuari. Els nous sectors de reg estaran situats a l'est de les basses Vistabella i Cabezo Rajado i comprendran parcel·les dels polígons 4, 5 i 7 del terme municipal de Jacarilla.  
El disseny del projecte preveu l'optimització de part de les infraestructures existents i la millora d'unes altres. La planta solar s'instal·larà en bassa existent (Vistabella) que reduirà les dimensions del projecte i evitarà noves ocupacions del sòl.  
Respecte a l'ús de l'aigua, la sostenibilitat en l'ús del recurs haurà de garantir-se per mitjà de l'exercici de les competències de l'òrgan de conca, amb la verificació legal del compliment de les condicions prèviament establides per a l'ús de l'aigua i, si escau, modificació.  
  
Pel que fa a la vulnerabilitat del projecte davant riscos d'accidents greus o catàstrofes, destaca el risc de generació d'incendis forestals en treballs de soldadura i talls de materials o per la presència de materials inflamables. Les mesures d'aplicació pel que fa a això formaran part dels condicionants d'aquesta resolució.  
El risc sísmic de la zona és alt, per la qual cosa el promotor haurà de complir la normativa sismoresistent en les infraestructures que ho requerisquen.  
Quant al risc d'inundació, pels voltants de l'EDAR hi ha zones amb nivell de perillositat 2 d'inundació; en els sectors 3 i 4, on s'executarà la modernització, hi ha zones amb el risc de tipus geomorfològic. No obstant això, la major part de les infraestructures no són especialment vulnerables davant del risc, per la qual cosa aquest no es considera significatiu, i en el cas que siga procedent s'hauran d'adaptar les diverses infraestructures al que es disposa en la normativa del Pla d'acció territorial per a la prevenció del risc d'inundació a la Comunitat Valenciana (PATRICOVA). Respecte a la construcció de la seu de la comunitat de regants, en situar-se en sòl urbà, l'òrgan competent municipal disposarà el que corresponga.  
  
Ubicació del projecte  
L'àmbit gestionat per la comunitat de regants se situa hidrològicament entre el riu Segura, que va per la zona nord; l'embassament de la Pedrera al sud-oest, i la llacuna de Torrevieja al sud-est, mentre que la rambla del Barranco Largo es troba a l'est de la zona de reg, la rambla del Derramador va per l'oest. La zona de reg se situa sobre la unitat hidrogeològica 07.48. Terciari de Torrevieja, aigües en general de mala qualitat per al regadiu.  
No s'han localitzat en l'àmbit d'execució del projecte espais naturals protegits, inclosos els espais de la Xarxa Natura 2000. Els espais protegits més pròxims són la zona humida protegida de l'embassament de la Pedrera i meandres del riu Segura i les seues zones de protecció, paisatge protegit de la Serra d'Escalona i el seu entorn, dins del qual se situa l'embassament de la Pedrera. Algunes de les obres previstes es realitzaran en l'àmbit de zona de protecció de zona humida.  
Entre les espècies de fauna que utilitzen la zona destaca l'àguila real, àguila cuabarrada, àguila marcenca i gran duc, entre altres.  
La vegetació predominant en la zona és la pròpia de camps de cultiu, exceptuant-ne la zona est de l'embassament de la Pedrera, on les bases cartogràfiques de la GVA assenyalen l'existència de l'hàbitat prioritari 6220 Zones subestèpiques de gramínies anuals del Thero-Brachypodietea, hàbitat no considerat prioritari en l'àmbit de la Comunitat Valenciana en no estar inclòs en l'annex IV del Decret 70/2009, i l'hàbitat 6110 Prats calcaris càrstics o basòfils de l'Alysso-Sediom albi, que poden resultar afectats per les conduccions de connexió entre les basses de Vistabella i Cabezo Rajado.  
Consultada la cartografia de vies pecuàries, en la zona d'estudi circula la sendera de la Fuente Amarga que serà afectada per les obres de la canonada Cabezo Rajado-Vistabella.  
Pel que fa al patrimoni, en la zona d'estudi no s'han localitzat béns d'interés cultural ni béns de rellevància local ni elements coneguts del patrimoni arqueològic, etnològic, paleontològic o arquitectònic.  
  
No es localitzen en la zona paisatges catalogats com de rellevància regional.  
En les zones ocupades pels nous sectors de reg es localitzen terrenys forestals, alguns d'aquests considerats estratègics pel Pla d'acció territorial forestal de la Comunitat Valenciana, coincidint amb el traçat del Barranco Largo. Hi ha altres zones considerades terreny forestal comú, que alternen la seua presència amb camps de cultiu, i algunes d'aquestes en el perímetre de la zona a modernitzar.  
  
Característiques del potencial impacte  
- Fase d'obres  
Les accions del projecte que poden generar efectes ambientals són el rebuig i desbrossament del terreny, moviments de terra i l'execució de demolicions.  
Poden produir-se efectes ambientals sobre la qualitat de l'aire a causa de la generació de soroll, l'emissió de pols a l'atmosfera i l'emissió de gasos contaminants a causa del trànsit i els treballs executats per la maquinària d'obres. Com a mesures preventives, es comprovarà que la maquinària d'obres i vehicles hagen passat les seues corresponents inspeccions tècniques, es procedirà a l'estabilització de pistes i zones d'accés i al regatge de la zona d'obres. Atés que l'efecte serà temporal i recuperable, l'impacte es valora com a compatible.  
Les aigües superficials i subterrànies poden resultar contaminades a causa de vessaments accidentals de lubrificants i carburants o de formigó procedent de la maquinària. Com a mesura preventiva, s'evitarà la manipulació de substàncies perilloses prop de llits d'aigua i s'habilitarà un parc de maquinària on es realitzen labors de manteniment, llavatges de maquinària, tancs de formigó, etc. S'habilitaran zones apropiades per a l'emmagatzematge de residus i materials d'obra, i es realitzarà una adequada gestió de residus d'acord amb la legislació vigent.  
  
Com a mesura correctora, en el cas que es produïsquen abocaments accidentals se'n procedirà a la recollida i adequada gestió.  
Aquestes afeccions es valoren com a puntuals, poc probables, temporals i recuperables, per la qual cosa l'impacte es valora com a compatible.  
Podrà produir-se una degradació del sòl per compactació a causa del trànsit de maquinària i l'habilitació de parcs de vehicles i zones de depòsit de materials. Com a mesura correctora, quan finalitzen les obres es procedirà a la seua descompactació. L'impacte es valora com a temporal i recuperable. La realització de les diverses infraestructures produirà una pèrdua de sòl fèrtil. Com a mesura correctora, es procedirà a l'apilament de la terra vegetal extreta en el transcurs de les obres. Els efectes produïts seran temporals i recuperables valorant-se l'impacte com a compatible.  
Respecte a la generació d'afeccions en les zones de protecció de zones humides, es considera que, a causa de les característiques de les obres proposades, no són esperables efectes ambientals significatius sobre aquests espais protegits, si bé haurà d'evitar-se la ubicació de depòsits de maquinària, residus o similar en els perímetres de protecció de les zones humides protegides.  
Respecte a l'afecció de la via pecuària indicada, amb la finalitat de no generar efectes sobre aquest element, s'haurà de garantir l'ús ramader i usos complementaris.  
Referent a les zones forestals que alternen la seua presència amb camps de cultiu, es considera que han de conservar-se realitzant una adequada gestió forestal i no ser afectats per les obres ni romputs per a garantir la biodiversitat de la zona. El projecte ha previst que el traçat de les canonades de reg s'ajuste a límits entre camps, camins i zones antropitzades, incloses les puntuals afeccions a zones d'encreuament de barrancs com el Barranco Largo, per la qual cosa, amb l'aplicació de mesures preventives de caràcter general que s'inclouran en aquesta resolució, no s'espera que es generen efectes ambientals significatius sobre els terrenys forestals.  
Es produiran efectes sobre la fauna per eliminació de l'hàbitat de xicotets vertebrats. Atesa la presència d'espècies protegides en la zona, caldrà realitzar una prospecció prèvia, aplicar un calendari d'obres i evitar la seua realització en horari nocturn. Els efectes causats seran temporals. L'impacte global es considera compatible.  
En relació amb la valoració global de l'afecció a la biodiversitat, l'informe de l'òrgan competent no ha detectat afecció directa a hàbitats protegits en l'àmbit de la Comunitat Valenciana. Es considera, no obstant això, la necessitat d'establir mesures preventives amb la finalitat de no afectar la vegetació natural tant en les obres de reparació o estesa de canonades com en les obres de millora del camí.  
A fi de minimitzar les afeccions sobre el paisatge, com a mesura correctora es proposa la restauració vegetal de les rases de la xarxa de distribució.  
Respecte a l'afecció al patrimoni, amb la finalitat de previndre la generació d'impactes, i en compliment de l'informe de l'òrgan competent, haurà de realitzar-se el seguiment dels moviments de terra en zones que no hagen sigut prèviament afectades per altres projectes.  
L'execució de les obres generarà efectes positius sobre la socioeconomia.  
Ha d'assenyalar-se que l'estudi d'impacte ambiental (EIA) indica que hi ha parcel·les actualment de secà on no arriben les infraestructures de reg. Aquest informe d'impacte ambiental no inclou la viabilitat ambiental de la transformació de secà a regadiu de parcel·les actualment de secà, viabilitat que haurà de determinar-se per mitjà dels procediments o instruments que corresponguen després de la comprovació prèvia de la seua inclusió en el perímetre i superfície de la zona reguívola legalment concedida.  
- Fase de funcionament:  
Respecte als efectes sobre el canvi climàtic, les actuacions que es realitzaran permetran reduir el consum energètic i el consum d'aigua, per la qual cosa no generaran cap efecte negatiu sobre aquest factor.  
  
Pel que fa al consum d'aigua, ha d'indicar-se que la renovació de les infraestructures pot produir una millor gestió de l'aigua, si bé, atés que es tracta d'un regadiu infradotat, amb dotacions mitjanes segons el volum de concessió d'uns 4.534 m³/ha i any, inferiors a les dotacions mitjanes requerides estimades en més de 6.000 m³/ha i any, el projecte no està destinat a l'estalvi d'aigua sinó a garantir les actuals necessitats. La sostenibilitat en l'ús del recurs haurà de garantir-se per mitjà de les concessions que es requerisquen per a incorporar les aigües depurades a la xarxa de reg.  
Atés que les modernitzacions de reg poden produir l'anomenat efecte rebot a causa d'una major intensificació del cultiu o a causa d'un canvi d'aquests, i augmentar així els requeriments hídrics, poden produir-se efectes sobre el recurs aigua contraris als pretesos, per la qual cosa l'àmbit de la zona reguívola haurà de limitar el consum a les dotacions que finalment siguen concedides per l'òrgan de conca i els cultius hauran d'estar d'acord amb les dotacions mitjanes concedides per hectàrea. Es tindrà en compte que els efectes del canvi climàtic en la conca del Tajo poden limitar els recursos reals disponibles per a reg i per això hauran d'establir-se limitacions i vigilàncies per a evitar nous augments de la demanda del recurs. El canvi de reg pot produir, així mateix, risc de salinització en les perifèries dels bulbs humits o degradació del sòl, per la qual cosa hauran d'establir-se mesures preventives a l'efecte d'evitar efectes ambientals significatius. Es tindrà en compte que la zona reguívola està inclosa en zona vulnerable a la contaminació per nitrats.  
Les instal·lacions de bombament generaran soroll en el seu funcionament. No obstant això, atés que les bombes s'allotgen en interior d'arqueta, l'impacte es considera mínim.  
La presència de les arquetes de bombament i altres infraestructures similars poden generar efectes indirectes sobre la fauna per afecció a l'hàbitat i canvis en la fauna, per canvis en els cultius. L'efecte es considera de baixa magnitud i l'impacte compatible.  
Encara que sense donar-se una modificació de la concessió de reg per a les parcel·les, es preveu un augment de l'eficàcia del regadiu i garantia del subministrament, la qual cosa comporta una major productivitat i genera un impacte positiu sobre la socioeconomia de magnitud mitjana.  
L'EIA incorpora mesures addicionals per a evitar afeccions a cursos d'aigua, protecció de la vegetació i la fauna, elements del patrimoni cultural, entre altres, i preveu aspectes relatius a la restauració de la zona d'obres amb la conservació de la terra vegetal.  
Com a mesures compensatòries, el promotor proposa la instal·lació en tots els embassaments en els quals s'haja detectat ofegaments de fauna de rampes que possibiliten la fuga dels animals atrapats. Aquestes instal·lacions hauran de tindre en compte el manual tècnic indicat en l'informe de l'òrgan competent en biodiversitat.  
L'EIA inclou un programa de vigilància ambiental l'objectiu de la qual és comprovar l'eficàcia de les mesures de protecció de la qualitat de l'aire, sorolls, controlar que les superfícies ocupades per les instal·lacions auxiliars d'obra es minimitzen, comprovar que els vehicles circulen per les zones habilitades a aquest efecte, comprovar la correcta gestió dels residus d'obra i de la terra sobrant, amb especial rellevància de les zones habilitades per a la neteja de formigoneres, entre altres.  
Finalment, i considerant que la concessió de les aigües depurades no és condició necessària per a dur a terme la millora i modernització de la zona de reg (exceptuant-ne la connexió de la depuradora amb la xarxa de reg), s'inclourà com a part integrant d'aquesta resolució l'àmbit de l'actual valoració ambiental, i recordant els aspectes legals que han de verificar-se en el projecte perquè aquest s'ajuste als aspectes ambientals prèviament delimitats en altres instruments amb contingut ambiental com són les concessions d'aigua.  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'inversions estratègiques encaminades a reduir el consum d'aigua i energia i millorar la gestió del reg constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 1c) 1r del grup 1 del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Estimar que el projecte d'inversions estratègiques encaminades a reduir el consum d'aigua i energia i millorar la gestió del reg, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. Amb anterioritat a l'aprovació substantiva del projecte o de l'execució de les seues diferents fases, segons corresponga, s'haurà de tindre en compte que:  
a) L'òrgan de conca competent haurà de determinar la viabilitat ambiental de la concessió d'aigua de l'EDAR Jacarilla-Bigastro i comprovarà, d'acord amb les seues bases de dades, que el projecte s'ajusta als aspectes legals de la seua competència, tant en cabals utilitzats com en superfície reguívola.  
b) La viabilitat ambiental de la transformació de secà a regadiu de les parcel·les que actualment no compten amb infraestructures de reg haurà de determinar-se per mitjà dels procediments o instruments que corresponguen.  
2. Es conservaran les zones forestals dels nous sectors a modernitzar amb la finalitat de contribuir a la preservació de la biodiversitat.  
  
3. Es respectarà la Llei 4/1998, del patrimoni cultural valencià. D'acord amb l'informe emés per l'òrgan competent, en les obres que requerisquen remoció del terreny en àmbits sense afectar prèviament per altres obres, es realitzarà una vigilància arqueològica.  
4. El projecte haurà d'incorporar el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o als seus voltants establit en el Decret 7/2004, de 23 de gener, del Consell de la Generalitat, i es compliran de manera estricta les seues determinacions.  
  
5. S'aplicaran les mesures que corresponga quant a adequació d'infraestructures en zones inundables, establides en el Decret 201/2015, de 29 d'octubre, del Consell, pel qual s'aprova el Pla d'acció territorial sobre prevenció del risc d'inundació a la Comunitat Valenciana. En el cas de la remodelació de la seu de la comunitat de regants, serà l'òrgan competent municipal el que indique el que a aquest efecte corresponga.  
  
6. Fase d'obres:  
a) Abans de l'inici de les obres es realitzarà prospecció prèvia de fauna amb la finalitat de determinar l'existència d'espècies d'interés. En qualsevol cas, les obres es realitzaran en el període comprés entre els mesos de febrer a juliol, ambdós inclosos. No es faran treballs en període nocturn.  
b) Gestió de residus: s'habilitaran contenidors per a l'emmagatzematge de residus segons la seua naturalesa.  
La neteja de les canaletes de les formigoneres podrà realitzar-se en zona d'obra mitjançant l'aplicació de mesures preventives, segons el que es disposa en l'EIA. No s'admetrà la neteja de tancs de formigoneres en la zona d'obres, neteja que haurà de ser realitzada en la planta corresponent de formigó.  
c) Protecció de zones humides: s'identificarà en l'EIA i en el projecte, el perímetre de protecció de les zones humides dels meandres del riu Segura i del pantà de la Pedrera, zones on no podran habilitar-se zones de depòsits de residus o maquinària, zones habilitades per a la neteja de les canaletes de les formigoneres o similar i s'hauran d'extremar les mesures correctores en el cas que es produïsquen abocaments accidentals.  
d) Amb independència de les autoritzacions sectorials d'aplicació, en la fase d'obres es garantirà el trànsit ramader, així com els usos complementaris previstos en la legislació sectorial en la via pecuària sendera de la Fuente Amarga, així com unes altres que pogueren ser utilitzades en la fase d'obres o afectades pel projecte.  
e) La substitució de conduccions respectarà l'àmbit prèviament afectat i evitarà al màxim l'afecció a terreny natural. Igualment, l'estesa de canonades en els nous sectors per degoteig es realitzarà per camins i límits de parcel·les, evitant al màxim l'afecció a terreny natural. Es realitzaran els corresponents abalisaments.  
7. Fase de funcionament  
a) La comunitat de regants promourà a través dels mitjans de què dispose (pàgina web, mitjançant activitats de formació, etc.) la realització de bones pràctiques ambientals dirigides a evitar la degradació del sòl, inclosa la seua salinització.  
b) Atés que tot l'àmbit de reg està en zona vulnerable a la contaminació per nitrats d'aigües superficials i subterrànies, serà d'obligat compliment pels agricultors el Codi de bones pràctiques agràries de la Comunitat Valenciana, aprovat per l'Ordre 10/2018 de la Conselleria d'Agricultura, Medi Ambient, Canvi Climàtic i Desenvolupament Rural. En el cas que s'establisca una fertirrigació mancomunada, serà la CR la responsable del seu compliment en allò que li corresponga.  
  
c) La comunitat de regants haurà de vigilar que els cabals emprats no superen els cabals previstos en el projecte. Per a evitar que la modernització produïsca un efecte rebot amb la intensificació de cultius o la plantació de cultius amb majors requeriments d'aigua, haurà d'informar els usuaris, almenys anualment, sobre límits de consum i sobre els cultius que s'adapten als consums previstos.  
  
8. Mesures compensatòries: en els depòsits de reg s'instal·laran rampes amb pendent màxim del 25 % realitzades amb formigó rugós per a permetre la fuga de fauna atrapada, segons recomanacions establides en el Manual tècnic de conservació i restauració de punts d'aigua per a la biodiversitat, disponible en el web de la conselleria competent en medi ambient.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 18 de maig de 2023.- El director general de Qualitat i Educació Ambiental: Joan Piquer Huerga».